Pitbull herstel goed ná tieners ore afsny | Maroela Media
Cooper (Foto: Verskaf)
Cooper, 'n eenjarige pitbull-reun, sterk goed aan nadat twee tieners van Mitchells Plain digby Kaapstad sy ore wreedaardig met 'n skêr afgesny het. Die tieners, onderskeidelik 19 en 17 jaar oud, het toe die wonde met vislyn toegewerk, sonder om enige verdowingsmiddels te gebruik.
Die 17-jarige tiener se niggie en ook Cooper se oorspronklike eienaar, het hom as jong hondjie vir haar neef gegee. Sy het gedink hy sal beter vir die hond kan sorg. Sy het Cooper egter einde Januarie in 'n beroerde toestand na die Dierewelsynsvereniging se Philippi-tak in Kaapstad gebring nadat sy uitgevind het haar neef en sy vriend het haar vierpotige vriend se ore afgesny.
Mark Levendal, senior inspekteur by die Dierewelsynsvereniging, sê Cooper se kop en ore was met bloed bevlek toe hy by hulle aangekom het. "Dit was duidelik dat sy ore afgesny is," sê Levendal.
Allan Perrins, woordvoerder van die Dierewelsynsvereniging, sê die tieners het vrywillig beëdigde verklarings afgelê waarin hulle hul misdaad erken. Perrins sê hulle wou Cooper "kwaaier" laat lyk.
Sivuyile Kilwa help Cooper met sy rehabilitasie (Foto: Verskaf)
"Omdat Cooper nie aggressief voorkom nie, wou hulle hom meer soos 'n gangster laat lyk. Ons vermoed ook hulle wou hom vir hondegevegte gebruik," sê Perrins.
Perrins sê die twee tieners se gebrek aan deernis is ontstellend.
Die Dierewelsynsvereniging het 'n saak by die Mitchells Plain-polisiestasie aanhangig gemaak en die twee tieners is amptelik van dieremishandeling aangekla. Die Dierewelsynsvereniging gaan die hof versoek om die twee swaar te straf en ook te verbied om ooit weer enige troeteldiere aan te hou.
Intussen reageer Cooper goed op sy behandeling en word hy by die dag sterker. Ten spyte van die letsels is sy gehoor nie beskadig nie.
"Cooper is die liefdevolste en sagste dier en sal nooit 'n kwaai hond wees nie. Dit is slegs 'n wonderwerk dat hy hierdie gruwelike verminking oorleef het," sê Perrins.
Cooper sal eersdaags aangeneem kan word. Indien enigiemand weet van 'n liefdevolle huis vir Cooper, bel Christine Leonard by 021 692 2626.
Ek hoop regtig daai twee tieners kry wat hulle verdien! Dit is hartverskeurend!
Nou sê asb, ek wag in spanning om te hoor.
Ek hoop regtig dat hul swaar getraf sal word. Ek kan nie glo n 19 jarige word nog n tiener genoem nie. n 19 jarige in my oe is n volwasse persoon met n volwasse redenasie maar lyk my hierdie twee het heeltemal geen waarde sisteem of ordentlike redenasie of enige menslikheid nog in hulle nie…. Ek dink iemand wat so iets doen soos die twee moet eintlik dieselfde aan hulle gedoen word wat hulle aan hierdie arme dier gedoen het, dat hul lewenslank na hulself in die spieel moet kyk en herinner word aan hul gruwelike dade….
Kan geen empatie by sulke vieslike wreedaards verwag nie. Dit is nie meer tieners nie, lankal nie meer nie. Mens kry tieners van 25 en dan kry jy wrede grootmense van 10. Dis hoe dit is.